Author: Mariana Dikova

РЕЦЕНЗИЯ
на дисертационен труд на тема
ВНЕДРЯВАНЕ НА ИНТЕГРИРАН МОДЕЛ ЗА ЕЛЕКТРОННО ОБУЧЕНИЕ ПО АНГЛИЙСКИ ЕЗИК НА ИКОНОМИСТИ
за присъждане на образователна и научна степен „Доктор“ по професионално направление 1.3. (Методика на обучението по английски език)
Автор: Петър Димитров Тодоров

	Петър Димитров Тодоров е роден в гр. Свищов през 1971 г. Завършва средното си образоване в СМУ „Проф. Веселин Стоянов“ – гр. Русе през 1990 г. През 2003 придобива образователна и научна степен бакалавър от Шуменски университет „Епископ Константин Преславски“ – специалност „английска филология“. През 2005 година завършва магистратура към Великотърновския университет „Св. Св. Кирил и Методий“ със специалност „американистика“ след успешно защитена дипломна работа на тема „Американският военен роман – Стивън Крейн и Ърнест Хемингуей“. Като част от обучението си в магистърската програма, Петър Тодоров осъществява студентска мобилност по програма Еразъм в Университет „Карл Франценс“ – гр. Грац, Австрия, катедра „Американистика“. В периода 2014 – 2016 г., Петър Тодоров е докторант в самостоятелна форма на подготовка в катедра „Методика на чуждоезиковото обучение“ във ФКНФ на СУ „Св. Климент Охридски“. Отчислен е с право на защита и е насочен към публична защота след обсъждане на дисертационния труд в катедра Методика на чуждоезиковото обучение на ФКНФ.
	Преподавателската си дейност Петър Димитров Тодоров започва през 1998 г. в „Училища Европа“ – гр. Свищов, където води чуждоезикови курсове до 2003 г. През 1999 г. постъпва на работа в СОУ „Николай Катранов“, където и до днес преподава на паралелки с профилирано изучаване на чужди езици като учител по английски език на втори трудов договор. От м. януари 2006 г., след успешно издържан конкурс, Петър Тодоров е назначен на длъжността преподавател към катедра „Чуждоезиково обучение“ в Стопанска Академия „Д. А. Ценов“ – гр. Свищов, а от месец декември 2008 г. е повишен в длъжност старши преподавател. 
	По време на кариерата си като преподавател, Петър Тодоров реализира редица обучения и мобилности с цел повишаване на професионалната си квалификация:
•	2012 г. – обучение в гр. Кеймбридж, Великобритания по програма Коменски на тема „Използването на информационни и комуникационни технологии в образованието“;
•	2012 г. – явява се на изпит и получава сертификат за учители от Университета в Кеймбридж  (Teacher Knowledge Test: Knowledge about Language – Band 4);
•	2014 г. – преподавателска мобилност по програма Еразъм в град Фаф, Португалия, където изнася лекции на студенти на тема „Използването на съвременни технологии в обучението по чужд език“;
•	2016 г. – преподавателска мобилност по програма Еразъм + в град Венло, Холандия, където участва във воденето на упражнения и семинарни занятия по икономически английски език.
	В същото време, Петър Тодоров активно участва в разработването на курсове за дистанционно и електронно обучение на студенти в Стопанска Академия (бакалавър и магистър) и на възрастни към Център за професионално обучение към Стопанска Академия. Научните интереси на Петър Тодоров са свързани с методика на чуждоезиковото обучение, електронно обучение, интеркултурни бизнескомуникации, изучаване на икономически английски език. За това свидетелстват следните публикации на български и английски език:
•	Тодоров, П. „Изследвания в обучението по съвременни езици“ от Тодор Шопов и Екатерина Софрониева – преглед на книгата. Чуждоезиково обучение. Кн. 5. София. 2015;
•	 Хаджиева, Е., Влахова, Р., Шопов, Т., Шушлина, В., Манова, Р., Мосъп, Д., Тодоров, П. Европейско образование и съвременност. Littera et Lingua Dissertationes 8. София. 2015;
•	 Тодоров, П. Повишаване на качеството на обучение по английски език за студени от специалност „Икономика на туризма“, чрез прилагане на електронно обучение. Иновативни стратегии за конкурентоспособен бизнес : Дванадесета международна научна конференция - София, 12-13 юни 2015 г.;
•	 Тодоров, П. Сравнително изследване на дейностите и резултатите при прилагането на смесено обучение в чуждоезикови и не-чуждоезикови дисциплини в С. А.„Д. А. Ценов“ – гр. Свищов - студия. Алманах за научни изследвания том 21 - Конкурентноспособност на българската икономика. 2014 г. Свищов.
•	Todorov, P., Stoilova, D. It’s a Deal 2. Tsenov Publishing House. Svishtov. 2016.
•	Todorov, P., Stoilova, D. It’s a Deal. Tsenov Publishing House. Svishtov. 2015.
•	Todorov, P. English Exam Prep - 11 tests for the admission exam in English. Abagar. 2014. 
	Дисертационният труд, разработен от Петър Тодоров, е в обем от 192 страници. Структуриран е в увод, описание на изследователския проект, три основни глави, заключение, научни приноси, списък с публикации, библиография и приложения. Библиографията включва 103 заглавия, от които 47 на български и 56 на английски език. Приложенията се състоят от папка с четири свитъка, от които два на хартиен носител и два на CD.
	Както става ясно от представената тема „Внедряване на интегриран модел за електронно обучение по английски език на икономисти“, дисертационният труд е насочен към потребностите на преподаватели и обучаеми в сферата на икономическите науки от иновативни подходи при изучаването на втори език. В този смисъл, темата е актуална и предоставя възможност на автора да проведе едно обстойно оригинално изследване както на добрите практики в тази област, така и на ефективността от тяхното внедряване.
	В увода авторът задава параметрите на дисертационния труд като първо представя работната дефиниция на проекта: „електронното обучение е учебен процес, при който 50% процента от количеството учебна работа се извършва чрез прилагането на информационни и комуникационни технологии (ИКТ), а другите 50% – работа в присъствените часове.“ (с. 8), а след това акцентира върху изясняването на определени проблеми: „Какъв модел на електронно обучение би бил най-удачен при изучаването на английски език от студенти икономисти? Може ли този модел да бъде поставен в конкретна методическа рамка? Как да бъде внедрен този модел в учебната програма на студентите, за да не внесе той допълнително натоварване? Как да оценим степента на ефективност и приложимост на този модел? Какви ще бъдат научните и практическите ползи от този модел?“ (с. 11)
	В описанието на изследователския проект авторът представя важния теоретико-практически въпрос: „в каква степен прилагането на ИКТ в учебния процес осигурява качеството на обучението“. (с. 13). Обектът и предметът на изследването са ясно обосновани: обучението по английски език на студенти от специалност МИО; тяхното представяне в дейностите, създадени за тях в специално обособена виртуална среда.“ (с. 14). За изпълнението на проекта, авторът дефинира следните цели: 
•	да изясни дали внедряването на методически обоснован модел за електронно обучение може да подпомогне обучението на студенти икономисти по английски език; 
•	да очертае рамка за по-широкото прилагане на електронното обучение от преподавателите по чужди езици.
и задачи:
•	обзор на научната литература;
•	създаване на авторски дидактически материали;
•	разкриване на виртуална среда за обучение;
•	анкетиране на студентите преди и след провеждането на експеримента; 
•	анализ на резултатите от проведения експеримент. (с. 15)
Хипотезата, която авторът извежда е, че „прилагането на електронно езиково обучение осигурява качеството на преподаването и ученето на английски език“ (с. 16). Представена е и диаграма на потока на данните (с. 19), която проследява логически развитието и реализирането на проекта.
	В глава 1 „Обзор на научната литература“, авторът разглежда проблема от гледна точка на значимостта на електронното обучение и неговата същност като се позовава както на източници от чужбина, така и на такива от нашата страна. Авторът проследява хронологично развитието на електронното обучение, след което изброява тези теории за учене, които са довели до развитието на електронното обучение, а именно: бихевиоризъм, когнитивизъм, конструктивизъм, социокултурни теории и комуникативен подход. Представени са три вида електронно обучение: дистанционно, смесено и методът на изнесената класна стая, както и среди, в които се провежда електронно обучение, по конкретно, системата за управление на курсове „Мудъл“. Според автора, тенденциите за развитие на електронното обучение минават през Уеб 3.0 технологиите, както и мобилното обучение, което е неизбежно поради развитието на мобилните технологии.
	В глава 2 „Описание на педагогическия модел и провеждане на експеримента“,  авторът дава подробно описание на модела като се обосновава защо е избрал този модел и на какво е базиран той: „използва най-добрите практики, прилагани в Мудъл и в метода на изнесената класна стая, а именно, интегрирането на учебно съдържание в системата за управление на курсове, както и въвеждането на видео уроци при обучението на студенти по английски език.“ (с. 91). При провеждането на експеримента, авторът описва в детайли избора на целева и контролна група и подбора и създаването на дидактически материали. Етапите, през които минава самия експеримент са: 
•	предоставяне на достъп на студентите до сайта за електронно обучение;
•	попълване на Анкета 1;
•	провеждане на обучението;
•	попълване на Анкета 2 и приключване на експеримента. (с. 119)
	Глава 3 „Обсъждане“ представя анализ на резултатите от експеримента, като анализът е проведен в две насоки: анализ на резултатите от проведеното обучение и анализ на анкетите попълнени от студентите преди и след обучението. За провеждането на анализите авторът използва разнообразни статистически методи като двуфакторен дисперсионен анализ, коефициент на взаимната свързаност и др. В резултат на проведените анализи авторът убедено доказва своята работна хипотеза. 
	В Глава 4 „Заключение“ авторът прави ретроспекция на научноизследователския проект, като достига до заключението, че „успехът на експеримента категорично даказва, че студентите проявяват ангажираност при работа чрез иновативните подходи, което се вижда от техните резултати. От друга страна, за преподавателите, предложеният модел лансира една базова основа, която може да бъде репликирана, надграждана и доразвивана в зависимост от индивидуалните нужди както на студентите, така и на самите преподаватели.“ (с. 179)
	Посочените до този момент положителни акценти в представянето на дисертационния труд дават основание на автора да изведе следните научни приноси:
•	В настоящия научноизследователски проект е направен преглед на състоянието на електронното обучение в съвременната литература на английски и български език. Доказва се степента на ефективност на обучение с приложение на ИКТ.
•	Създаден е педагогически модел за електронно обучение по английски език на икономисти. Моделът е внедрен в реално обучение в СА „Д. А. Ценов“. 
•	Доказана е хипотезата, направена въз основа на проучването на мнението на експерти у нас и в чужбина и на проведения 18-месечен лингводидактически експеримент.
	Авторефератът отговаря на съдържанието и структурата на депозирания за рецензиране дисертационен труд. 
Дисертационният труд притежава качествата на монографично изследване и препоръчвам да бъде издаден, като за целта се направи съответната преработка. Поздравявам докторанта и неговия научен ръководител проф. Тодор Шопов за успешно осъществения дисертационен проект.
Въз основа на направения анализ категорично предлагам на членовете на уважаемото научно жури да се присъди на ст.преп. Петър Димитров Тодоров образователната и научна степен „доктор“ по професионално направление 1.3. (Методика на обучението по английски език).

проф. дфн Димитър Веселинов

24.08.2016 г.